38 beseer in Krugersdorp-busongelukAltesaam 38 mense, hoofsaaklik skoolkinders, is Vrydagoggend beseer nadat ŉ bus in Krugersdorp, Gauteng omgeslaan het. Volgens Santi Steinmann, ŉ woordvoerder van Netcare 911, het die ongeluk omstreeks 07:00 by ŉ kruising in Main Reefweg plaasgevind. “Die skoolkinders is tussen die ouderdom van ses en 13,” het Steinmann gesê. Die busbestuurder is ook in die ongeluk beseer. Die beseerdes is op die toneel behandel en na verskeie hospitale in die gebied geneem vir verdere behandeling en waarneming. Die oorsaak van die ongeluk is nie bekend nie.